Folketing
1998-10-22

Debatten har været utrolig spændende, og jeg er glad for, at forespørgerne har rejst denne debat. Og det, som man ret tydeligt kan se er gennemgående hos alle partier her i Folketinget, er jo, at uddannelse er vigtigt, og at det er vigtigt, at alle får et tilbud om uddannelse og en mulighed for at uddanne sig, så de på den måde får forudsætningerne for at kunne vælge, hvad de vil senere i deres liv. Det er vigtigt, at alle har muligheden for at få en uddannelse, at der er en mangfoldighed og forskellighed i de forskellige former for uddannelse, således at alle, uanset hvad de har flair for, har mulighed for at vælge den uddannelse, som passer lige netop til dem selv, så de kan uddanne sig til det, de har lyst til, men dog med nogle begrænsninger, og det vil jeg vende tilbage til. Jeg vil så sige, at hele uddannelsessystemet jo har en ganske glimrende evne til løbende at tilpasse sig udviklingen i samfundet.